Áhersla á grasrótina tryggir betri uppskeru Frá sumri 2010 hefur Borgnesingurinn Finnur Jónsson leitt starf yngri flokka körfuknattleiksdeildar Skallagríms með góðum árangri . Finnur hefur starfað sem yfirþjálfari yngri flokka fyrir deildina á þessum tíma auk þess sem hann hefur komið að skipulagningu ýmissa annarra verkefnum á hennar vegum . Samhliða hefur hann sinnt þjálfun nokkurra flokka auk þess að þjálfa meistaraflokk kvenna og aðstoðarþjálfun meistaraflokks karla hjá Skallagrími í þrjú ár . „ Ég var einungis tvítugur þegar ég kom fyrst að þjálfun hjá félaginu árið 1999 en næstu átta ár fékkst ég við þjálfun með hléum , “ segir Finnur sem fékk sitt körfuboltauppeldi hjá Skallagrími . „ Á þessum tíma lék ég einnig með meistaraflokki félagsins og má segja að þar hafi áherslan legið . Það blundaði hins vegar í mér áhugi á þjálfun og þar kom að góðum notum leikreynslan úr boltanum , “ bætir hann við . Finnur lék stöðu leikstjórnanda með liðinu og á að baki um og yfir 200 leiki í meistaraflokki . Frá 2007 hefur Finnur þjálfað sleitulaust hjá Skallagrími og þjálfar hann í dag krakka í 1. - 4. bekk auk drengja - og unglingaflokks félagsins . „ Þá er ég að auki aðstoðarþjálfari meistaraflokks karla í Dominos deildinni . “ Orðinn landsliðsþjálfari Hróður Finns sem þjálfara hefur náð út fyrir Borgarnes á allra síðustu árum en fyrir tæpum tveimur árum var hann ráðinn af Körfuknattleikssambandi Íslands sem þjálfari hjá yngri landsliðum Íslands . „ Ég byrjaði að vinna fyrir KKÍ í ársbyrjun 2012 og gerðist aðstoðarþjálfari U16 ára landsliðs kvenna . Þar var ég að aðstoða Tómas Holton sem þjálfaði mig einmitt í Borgarnesi í mörg ár í meistaraflokki . Ég fór með liðinu á tvö mót , fyrst á Norðurlandamót sem fram fór í Solna í Svíþjóð þar sem liðið náði ágætis árangri , sigraði þrjá leiki af fimm . Síðan tók liðið þátt í Evrópumeistaramótinu í C-deild á Gíbraltar og bar kærkominn sigur úr býtum . Í ár fékk ég loks annað landsliðsverkefni sem var að þjálfa U15 lið kvenna . Æft var á fullu síðasta vetur og fór ég með liðinu á Copenhagen Invitational mótið í Danmörku . Stelpurnar gerðu sér lítið fyrir og sigruðu í mótinu og unnu sætan sigur á Dönum í úrslitum , “ segir Finnur . Markmiðin séu á hreinu Finnur kveðst leggja áherslu á góða og metnaðarfulla þjálfun í sínum störfum sem sé nauðsynlegt að hafa að leiðarljósi ef þjálfa eigi upp öfluga körfuboltamenn . „ Fyrir þetta tímabil tók ég saman kennsluskrá fyrir yngri flokka Skallagríms þar sem fram koma áherslur í þjálfun hvers aldursflokks , frá sex til átján ára . Með þessu plaggi er línurnar lagðar fyrir þjálfara félagsins sem vinna samkvæmt skránni . Það er nauðsynlegt að hafa markmiðin á hreinu með þessum hætti svo æfingar verði markvissari og betri og þess vegna er skráin gott „ backup “ fyrir bæði þjálfara og iðkendur . “ Hann kveðst viða að sér þekkingu til að nota við þjálfun víða . „ Þjálfarar á Íslandi eru mikið í tengslum hvorn við annan og læra af hvor öðrum . Hérna heima er t.d. að finna mikla reynslukalla sem maður getur lært af . Síðan er haugur af upplýsingum til á netinu sem maður nær að viða að sér þegar tími gefst til . Ég hef síðan sótt formleg þjálfaranámskeið hjá ÍSÍ og lokið 1. og 2. stigi sem og tekið þátt í þeim námskeiðum sem KKÍ hefur haldið . Vill þjálfa 100% Um framtíðarmarkmið í þjálfun segir Finnur sig vilja gera ennþá betur og læra meira og meira . „ Draumurinn er sá að ég geti gert þetta 100% en í dag sinni ég þjálfuninni meðfram annarri vinnu . Peningar vaxa ekki á trjánum eins og menn þekkja . Sóknarfærin eru hins vegar óþrjótandi í körfuboltaþjálfun á Íslandi . Fagmennskan hefur farið vaxandi á liðnum árum og það sést t.d. í betra gengi karlalandsliðsins okkar , fleiri atvinnumönnum og sterkari deildarkeppni . Vinsældir íþróttarinnar eru líka að aukast . Því meiri áhersla sem lögð er á grasrótina því betri verður uppskeran í framtíðinni , “ segir körfuboltaþjálfarinn Finnur Jónsson að lokum .